**Prædiken til 2. Påskedag**

Lad os rejse os…

Dette hellige evangelium skriver evangelisten Johannes…

Gud være lovet…

 Den første dag i ugen, tidligt om morgenen, mens det endnu var mørkt, kom Maria Magdalene ud til graven, og hun så, at stenen var flyttet fra graven. Så løber hun hen til Simon Peter og til den anden discipel, ham som Jesus elskede, og siger til dem: »De har flyttet Herren fra graven, og vi ved ikke, hvor de har lagt ham.« Så kom Peter og den anden discipel og ville ud til graven. De løb begge to, men den anden discipel løb foran, hurtigere end Peter, og nåede først til graven; han bøjede sig ind og så linnedklæderne ligge der, men han gik ikke ind. Simon Peter, som fulgte efter ham, nåede nu også frem; han går lige ind i graven og ser linnedklæderne ligge der og klædet, som Jesus havde haft over hovedet; det lå ikke sammen med linnedklæderne, men rullet sammen på et sted for sig selv. Da gik også den anden discipel derind, han som var kommet først til graven, og han så og troede. Indtil da havde de nemlig ikke forstået Skriftens ord om, at han skulle opstå fra de døde. Disciplene gik så hjem igen. Men Maria stod udenfor ved graven og græd. Som hun nu stod der og græd, bøjer hun sig ind i graven og ser to engle i hvide klæder sidde dér, hvor Jesu legeme havde ligget, én ved hovedet og én ved fødderne. De sagde til hende: »Kvinde, hvorfor græder du?« Hun svarede: »De har flyttet min Herre, og jeg ved ikke, hvor de har lagt ham.« Da hun havde sagt det, vendte hun sig om, og hun så Jesus stå der; men hun vidste ikke, at det var Jesus. Jesus sagde til hende: »Kvinde, hvorfor græder du? Hvem leder du efter?« Hun mente, det var havemanden, og sagde til ham: »Herre, hvis det er dig, der har båret ham bort, så sig mig, hvor du har lagt ham, så jeg kan hente ham.« Jesus sagde til hende: »Maria!« Hun vendte sig om og sagde til ham på hebraisk: »Rabbuni!« – det betyder Mester. Jesus sagde til hende: »Hold mig ikke tilbage, for jeg er endnu ikke steget op til Faderen; men gå hen til mine brødre og sig til dem: Jeg stiger op til min fader og jeres fader, til min Gud og jeres Gud.« Maria Magdalene gik hen og fortalte disciplene: »Jeg har set Herren,« og at han havde sagt dette til hende. *Joh 20,1-18*

Amen!

Dét, som sker i påsken, burde ikke kunne ske.

En død burde ikke kunne blive levende igen og da slet ikke efter at være blevet korsfæstet og begravet og have ligget død i flere dage.

Alligevel skete det.

Jesus, som var blevet korsfæstet, og som var død og blevet begravet, blev levende igen og stod op af sin grav.

Det kan være svært for os at forstå i dag, det var også svært for Maria Magdalene, at forstå det.

Til at begynde med troede hun, at liget var blevet flyttet, det faldt hende ikke ind, at Jesus kunne være opstået.

Men det var han ikke desto mindre.

Han stod lige uden for graven og ventede på hende.

Først tror hun, det er havemanden, men da Jesus kalder hende ved hendes navn, åbnes hendes øjne, og da kan hun se, hvem det er, som taler til hende, den opstandne Kristus.

Beviset på at det umulige var sket.

Nogle vil måske hævde, at man godt kan være kristen uden at tro på, at Jesus stod op af graven.

De vil måske sige: “Det er ikke dét, som er det vigtigste i kristendommen. Det vigtigste er de moralske forskrifter, Jesus lærte os; at vi skal elske vores næste, som vi elsker os selv, elske vores fjender, ikke sætte os op imod det onde osv. Alt dét kan vi godt acceptere med vores fornuft, men vi kan ikke acceptere påstandene om, at Jesus blev født af en jomfru, og at han stod op af sin grav. Den slags tillader fornuften os ikke at tro på.”

Og man må give dem ret.

Det kan fornuften ikke fatte.

Men det er ikke desto mindre dét, som vi, som kristne, bekender, at vi tror på.

Det var dét, de første kristne troede på, det var den tro, som Luther holdt fast ved, da han begyndte sin reformation af kirken, og det var den tro, som Grundtvig forsvarede imod rationalisternes forsøg på, at bringe kristendommen i overensstemmelse med fornuften.

Og det er stadigvæk, den dag i dag, efter min mening, den kristendom, som er i overensstemmelse med den tidligste kristendom og den sande kristendom.

Det er ikke dermed sagt, at der er noget galt i at tro, at det vigtigste i kristendommen er budskabet om, at vi skal elske vores næste, og at troen på de dødes opstandelse egentlig ikke er nødvendig for at være kristen.

Det må man gerne tro på.

Og så kan man jo på en måde skære påsken væk.

Så er dens budskab ikke rigtigt vigtigt mere.

Jeg mener bare ikke, at det er i overensstemmelse med den tidligste kristendom og dens budskab.

De første kristne holdt påske og de fejrede, at Jesus var stået op af graven, og at de, altså de første kristne, også havde udsigt til en gang at skulle stå op af deres grave igen.

Og siden har man fejret påsken i den kristne kirke, sådan som vi også stadig gør det.

Og sådan som vi vil blive ved med at gøre det også i fremtiden.

I troen på at det umulige skete for Jesus, i troen på at en død blev levende igen og i troen på, at vi også en gang skal dø og siden stå op af vores grave igen til evigt liv.

Glædelig påske!

Amen!

Lov og tak og evig ære være dig vor Gud, Fader, Søn og Helligånd, du, som var, er og bliver én sand treenig Gud, højlovet fra første begyndelse, nu og i al evighed.

Amen.

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Lad os med apostlen tilønske hinanden:

Vor Herre Jesu Kristi nåde og Guds kærlighed og Helligåndens fællesskab være med os alle!

Amen.